### KREDSINFORMATION

# *Juli 2018.*

Til medlemmer af Lejre Lærerforening

Tak for jeres store indsats i dette skoleår.

At være formand for lærere, børnehaveklasseledere og konsulenter har også i dette skoleår været en stor fornøjelse.

Jeres arbejde fortjener stor anerkendelse.

Til jer der har valgt at gå på pension – en ekstra stor tak til jer for jeres indsats for Folkeskolen og jeres mangeårige medlemskab af DLF.

***Per Brinckmann***

***Formand Lejre Lærerforening***

Denne kredsinformation vil primært dreje sig om:

Ekstraordinær generalforsamling

Sagsbehandling pr. 1. august 2018

Opgaveoversigten - opmærksomhedspunkter

Nyansat og ferie

Sygdom i sommerferien

Kredskontoret i sommerferien

**Ekstraordinær generalforsamling**

Det var dejligt at se så mange engagerede medlemmer til vores ekstraordinære generalforsamling.

Kredsen er pt. udfordret på økonomien, men vi er sikre på, at vi med ændringen i kredsstyrelsens sammensætning, har fået håndteret det på en god måde for alle. Ikke mindst for jer som medlemmer af Lejre Lærerforening.

Der er flere ting som den nuværende kredsstyrelse har haft for øje, om kredsens fremtidige virke:

* Et forsat højt serviceniveau for medlemmerne
* Kontingentet skal holdes i ro, i budgetåret 2018
* Tid til kredsstyrelses arbejde
* Mulighed for den nye kredsstyrelses kan mødes med tillidsrepræsentanterne

Det mener vi, at vi kan opnå med de beslutninger, vi tog på den ekstraordinære generalforsamling.

**Sagsbehandling pr. 1. august 2018**

Kontorgruppen i Lejre Lærerforening har drøftet sagsområder og sagsbehandling pr. 1. august 2018.

Anne (kasserer) er sagsbehandler på barsel, medlemssystem og pensionister

Jeppe (næstformand) er sagsbehandler på ferie og hjemmeside

Per (formand) er sagsbehandler på tjenestemandspension, flex- og skånejob

Vedrørende personsager afsked, forflyttelse, sygdom, pension, løn og arbejdstid har vi delt skolerne mellem formand og næstformand, som I kan se af nedenstående:

**Per: Firkløverskolen, Bramsnæsvig, Hvalsø, Allerslev, PPR**

**Jeppe: Osted, Trællerup, Kr. Hyllinge, Kr. Såby**

Hvis du har behov for at kontakte kredsen, så er det meget vigtigt, at du bruger vores ”officielle” veje.

Du skal ringe til 4635 3454 eller skrive til mail 042@dlf.org

Det er ikke en god idé at bruge vores lejreedu-mail, Messenger eller Facebook.

Hvis vi skal rådgive jer i forbindelse med en personsag, fører vi journalark, så vi altid kan dokumentere hvad vi har rådgivet.

**Opgaveoversigten - opmærksomhedspunkter**

Du er ved at skulle modtage en opgaveoversigt, måske har du allerede fået den.

Der er nogle ting, som du skal være opmærksom på. Hvis du skal have elever op til afgangsprøve (obligatorisk prøve), eller være censor, skal du være opmærksom på, om du har fået reduktion i antallet af opgaver, eller om undervisningsmængden er blevet reduceret. Vi har skrevet i lokalaftalen, at afgangsprøver gives særlig opmærksomhed.

Hvis du skal på lejrskole henover 5 dage, skal du have en ugentlig lektion mindre. Det vil sige, at du kan maksimalt have 25 lektioner.

Det er vigtigt, at du bruger dialogen om opgaveoversigten til at sige til din leder, hvis du synes, der for mange opgaver eller for meget undervisning.

**Nyansat og ferie**

Hvis du er nyansat I Lejre Kommune i dette skoleår, vil du ikke have optjent ret til fuld ferie i sommerferien med mindre, du har optjent ferien på en tidligere arbejdsplads. Det betyder, at du vil blive trukket i løn.

Hvis du er i tvivl om, hvad det betyder for dig, kan du kontakte kredskontoret.

Hvis du er medlem af A-kassen, kan du få feriedagpenge fra dem.

**Sygdom i sommerferien**

Hvis du er syg inden ferien begynder, har du ret til erstatningsferie i fuldt omfang. Hvis du derimod bliver syg efter, at ferien er påbegyndt, skal du hurtigst muligt sygemelde dig ved at kontakte din skoleleder eller Lejre Kommunes personaleafdeling v. Randi Reckeweg: rare@lejre.dk eller

tlf.21 13 48 56. Du skal ligeledes raskmelde dig samme sted. Du vil ikke kunne få erstatningsferie for de første 5 dage, du er sygemeldt.

**Kredskontoret i sommerferien**

I sommerferien har kredskontoret lukket fra torsdag d. 5. juli

Du vil kunne komme i kontakt med os telefonisk mellem 10-13 på alle hverdage. Henvendelser på mail, vil i sparsomt omfang blive besvaret.

Kontoret åbner igen mandag d. 6. august.

**Hvis du skal på pension**

Når du går på pension, skal du selv gøre kredsen opmærksom på det, hvis du vil overføres til fraktion 4. Du kan sende kredskontoret en mail på 042@dlf.org eller ringe til Anne på kontoret mandag eller torsdag. Reduceringen af dit kontingent sker først, når du er overført og kan ikke laves med tilbagevirkende kraft. Kontingentet for pensionister udgør pt. 106 kr. pr. måned og opkræves helårligt.

**Sådan hjælper Danmarks Lærerforening i tilfælde af arbejdsskade.**

Arbejdsskader skal anmeldes hurtigst muligt.

Din arbejdsmiljørepræsentant kan hjælpe dig med at anmelde skaden til myndighederne, og Danmarks Lærerforening kan hjælpe med sagsbehandlingen

Det er vigtigt, at arbejdsskader anmeldes til rette myndigheder og indenfor givne frister. Vær opmærksom på, at du i sidste ende selv er ansvarlig for, at det sker. Er der praktiske problemer med anmeldelsen, kan du få hjælp af dinarbejdsmiljø- eller tillidsrepræsentant eller af din lokale lærerkreds. Foreningen centralt kan yde bistand, hvis du fører sag om erstatning.

Har du brug for at vide mere, kan du kontakte Lejre Lærerforening eller læse mere på foreningens hjemmeside.

**Sådan sender du sagen til Danmarks Lærerforening**

Når arbejdsskaden er anmeldt, kan du inddrage foreningen i sagen, hvis du ønsker det. For at inddrage foreningen skal du henvende dig til din lokale kreds, som kan rådgive dig om spørgsmål om anmeldelse til Arbejdsskadestyrelsen, behandlingsudgifter mm.

Den allerførste, som du skal kontakte er arbejdsmiljørepræsentanten, der ligger inde med de relevante papirer.